A Tanács 2323/2002/EK rendelete
(2002. december 16.)
az Európai Gazdasági Közösség és a Szenegáli Köztársaság kormánya között létrejött, a Szenegál partjainál történő halászatról szóló megállapodásban előírt halászati lehetőségek és pénzügyi hozzájárulás 2002. július 1-jétől 2006. június 30-ig terjedő időtartamra történő megállapításáról szóló jegyzőkönyv megkötéséről
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére, összefüggésben 300. cikkének (2) bekezdésével és 300. cikke (3) bekezdése első albekezdésével,
tekintettel a Bizottság javaslatára,
tekintettel az Európai Parlament véleményére [1],
mivel:
(1) Az Európai Gazdasági Közösség és a Szenegáli Köztársaság kormánya között létrejött, a Szenegál partjainál történő halászatról szóló megállapodással [2] összhangban a két fél tárgyalásokat folytatott azzal a céllal, hogy a jegyzőkönyv alkalmazási idejének végén meghatározzák a megállapodásban végrehajtandó esetleges módosításokat, illetve kiegészítéseket.
(2) E tárgyalások eredményeként 2002. június 25-én egy új, a fenti megállapodásban előírt halászati lehetőségek és pénzügyi hozzájárulás 2002. július 1-jétől 2006. június 30-ig terjedő időtartamra történő megállapításáról szóló jegyzőkönyvet parafáltak.
(3) A Közösség érdeke, hogy jóváhagyja az említett jegyzőkönyvet.
(4) Meg kell határozni a halászati lehetőségek tagállamok közötti elosztásának módszerét, a fogási nyilatkozatra vonatkozó kötelezettségüket és a közösségi hajótulajdonosok azon kötelességét, hogy tonhalfogásaikat saját költségükön a jegyzőkönyv mellékletének C. pontjával összhangban Szenegálban partra rakják,
ELFOGADTA EZT A RENDELETET:
1. cikk
Az Európai Gazdasági Közösség és a Szenegáli Köztársaság kormánya között létrejött, a Szenegál partjainál történő halászatról szóló megállapodásban előírt halászati lehetőségek és pénzügyi hozzájárulás 2002. július 1-jétől 2006. június 30-ig terjedő időtartamra történő megállapításáról szóló jegyzőkönyvet a Közösség nevében a Tanács jóváhagyja.
A jegyzőkönyv szövegét csatolták e rendelethez [3].
2. cikk
A jegyzőkönyvben rögzített halászati lehetőségeket a tagállamok között a következőképpen kell felosztani:
1. kategória | 233 bruttó regisztertonna (BRT)/negyedév | Görögország |
704 BRT/negyedév | Spanyolország |
563 BRT/negyedév | Olaszország |
2. kategória | 3000 BRT/hónap, éves átlagban | Spanyolország |
3. kategória | 3186 BRT/hónap, éves átlagban | Spanyolország |
314 BRT/hónap, éves átlagban | Portugália |
4. kategória | 10 halászhajó | Spanyolország |
6 halászhajó | Franciaország |
5. kategória | 21 halászhajó | Spanyolország |
18 halászhajó | Franciaország |
6. kategória | 20 halászhajó | Spanyolország |
3 halászhajó | Portugália |
Amennyiben a tagállamok engedélykérelmei nem merítik ki a jegyzőkönyvben rögzített valamennyi halászati lehetőséget, a Bizottság figyelembe veheti bármely más tagállam engedélykérelmeit is.
3. cikk
A fagyasztóval felszerelt kerítőhálós tonhalhalászó hajóknak a jegyzőkönyv melléklete C. pontjának c) alpontjában meghatározott közvetlen partra rakodási kötelezettségét a közösségi tulajdonosok a következő felosztásban teljesítik:
- francia lobogó alatt hajózó halászhajók: 44 %,
- spanyol lobogó alatt hajózó halászhajók 56 %.
4. cikk
Azok a tagállamok, amelyek hajói e rendelet alapján halászatot folytatnak, az 500/2001/EK bizottsági rendeletben [4] meghatározott rendelkezésekkel összhangban kötelesek értesíteni a Bizottságot a szenegáli halászati övezetben kifogott állományok mennyiségéről.
5. cikk
A Tanács elnöke felhatalmazást kap, hogy kijelölje a jegyzőkönyvnek a Közösséget jogilag kötelező aláírására jogosult személyeket.
6. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. december 16-án.